武昌縣西山寺
作者：孔武仲
朝代：宋

paragraphs: 吳王宫殿西山頭，蕭蕭爽氣長如秋。
武昌連都甚偪仄，頼有此山供勝遊。
東南豪傑俱故舊，當年孝廉孫仲謀。
一朝名號僣九五，朱紫羅列皆公侯。
驩娱應似河朔飲，縹緲宜有雲端樓。
危絃脆管落天上，飲散咸入西江流。
而今寂寞皆陳迹，遍地松竹清陰浮。
巖泉滴瀝醒四座，相見環珮鏘琳球。
龍泉寶氣亦消盡，磨劍只有空池留。
老僧向我說遺事，興廢反覆令人愁。
但當沈酣卷大白，徐趁明月牽歸舟。